Ministrstvo za infrastrukturo, na podlagi 19a. člena Zakona o žičniških napravah za prevoz oseb (Uradni list RS, št. [126/03](http://www.uradni-list.si/1/objava.jsp?sop=2003-01-5391), [56/13](http://www.uradni-list.si/1/objava.jsp?sop=2013-01-2145), [33/14](http://www.uradni-list.si/1/objava.jsp?sop=2014-01-1352) in [200/20](http://www.uradni-list.si/1/objava.jsp?sop=2020-01-3631)) in Pravilnika o sofinanciranju vzdrževanja in obratovanja žičniških naprav (Uradni list RS, št. 58/21), objavlja javni poziv za predložitev vlog za

**SOFINANCIRANJE VZDRŽEVANJA IN OBRATOVANJA ŽIČNIŠKIH NAPRAV ZA ZIMSKO SEZONO 2020/2021**

1. **Sredstva na tem javnem pozivu se dodelijo v skladu z:**

* Uredbo Komisije (EU) št. 1407/2013 z dne 18. decembra 2013 o uporabi členov 107 in 108 Pogodbe o ustanovitvi Evropske skupnosti za državno pomoč *de minimis* (UL L št. 352 z dne 24. 12. 2013, str. 1), zadnjič spremenjeno z Uredbo Komisije (EU) 2020/972 z dne 2. julija 2020 o spremembi Uredbe (EU) št. 1407/2013 v zvezi s podaljšanjem njene veljavnosti in o spremembi Uredbe (EU) št. 651/2014 v zvezi s podaljšanjem njene veljavnosti in ustreznimi prilagoditvami (UL L št. 215 z dne 7. 7. 2020, str. 3), (v nadaljnjem besedilu: Uredba 1407/2013/EU) in
* veljavnim proračunom Republike Slovenije.

**2. Namen oz. obdobje sofinanciranja obratovanja in vzdrževanja žičniških naprav**

Finančna pomoč je namenjena delnemu pokrivanju stroškov vzdrževanja in obratovanja žičniških naprav za preteklo zimsko sezono 2020/2021.

**3. Upravičenci do sredstev javnega poziva:**

Do sofinanciranja je upravičen upravljavec žičniške naprave (v nadaljnjem besedilu: upravljavec) za žičniške naprave, ki javno obratujejo in omogočajo dostop večjemu številu uporabnikov na pregleden in nediskriminatoren način.

Do sofinanciranja po tem pravilniku ni upravičen upravljavec, če:

1. žičniško napravo uporablja izključno en sam profesionalni športni uporabnik,
2. uporaba žičniške naprave s strani drugih profesionalnih ali neprofesionalnih športnih uporabnikov ne predstavlja vsaj 10 % opravljenih prevozov na letni ravni,
3. nima poravnanih vseh obveznosti zaradi sklepa Komisije (EU), objavljenega na njeni spletni strani, o razglasitvi pomoči za nezakonito in nezdružljivo z notranjim trgom,
4. v vlogi ni dal pravih podatkov oziroma je podal zavajajoče izjave,
5. neredno izplačuje plače in socialne prispevke,
6. ima neporavnano vračilo za preveč izplačane pomoči po pravilu *de minimis* ali državne pomoči na podlagi predhodnega poziva ministrstva, pristojnega za finance,
7. ima na dan prijave neporavnane zapadle davčne obveznosti in druge denarne nedavčne obveznosti, razen če vrednost teh zapadlih neplačanih obveznosti ne presega 50 eurov,
8. ni predložil vseh obračunov davčnih odtegljajev za dohodke iz delovnega razmerja za obdobje zadnjih dveh let do dneva prijave,
9. prihodki od prodanih vozovnic ne pokrivajo stroškov, nastalih v zvezi z obratovanjem žičniške naprave.

**4. Pravila dodelitve pomoči**

Skupni znesek pomoči, dodeljene enotnemu podjetju, ne sme presegati 200.000,00 EUR v obdobju zadnjih treh proračunskih let, ne glede na obliko ali namen pomoči ter ne glede na to, ali se pomoč dodeli iz sredstev proračuna Republike Slovenije, občine ali Unije.

Enotno podjetje pomeni vsa podjetja, ki so med seboj najmanj v enem od naslednjih razmerij:

* podjetje ima večino glasovalnih pravic delničarjev ali družbenikov drugega podjetja;
* podjetje ima pravico imenovati ali odpoklicati večino članov upravnega, poslovodnega ali nadzornega organa drugega podjetja;
* podjetje ima pravico izvrševati prevladujoč vpliv na drugo podjetje na podlagi pogodbe, sklenjene z navedenim podjetjem, ali določbe v njegovi družbeni pogodbi ali statutu;
* podjetje, ki je delničar ali družbenik drugega podjetja, na podlagi dogovora z drugimi delničarji ali družbeniki navedenega podjetja samo nadzoruje večino glasovalnih pravic delničarjev ali družbenikov navedenega podjetja.

Podjetja, ki so v kakršnemkoli razmerju s podjetji iz prejšnjega odstavka preko enega ali več drugih podjetij, se štejejo za enotno podjetje.

V skladu z Uredbo 1407/2013/EU se pomoč *de minimis,* dodeljena na tem javnem pozivu:

* ne sme kumulirati z državno pomočjo v zvezi z istimi upravičenimi stroški ali državno pomočjo za isti ukrep za financiranje tveganja, če bi se s takšno kumulacijo presegla največja intenzivnost pomoči ali znesek pomoči,
* lahko kumulira s pomočjo *de minimis*, dodeljeno v skladu z Uredbo Komisije (EU) št. 360/2012 z dne 25. aprila 2012 o uporabi členov 107 in 108 Pogodbe o delovanju Evropske unije pri pomoči de minimis za podjetja, ki opravljajo storitve splošnega gospodarskega pomena (UL L št. 114 z dne 26. 4. 2012, str. 8), zadnjič spremenjeno z Uredbo Komisije (EU) 2020/1474 z dne 13. oktobra 2020 o spremembi Uredbe (EU) št. 360/2012 glede podaljšanja njenega obdobja uporabe in časovno omejenega odstopanja za podjetja v težavah, da bi se upošteval učinek pandemije COVID-19 (UL L št. 337 z dne 14.10.2020, str. 1).

Vlagatelj mora vlogi priložiti pisno izjavo:

* o vseh drugih pomočeh *de minimis*, ki jih je prejel na podlagi Uredbe 1407/2013/EU ali drugih uredb *de minimis* v predhodnih dveh in v tekočem proračunskem letu;
* o drugih že prejetih (ali zaprošenih) pomočeh za iste upravičene stroške;
* da z dodeljenim zneskom pomoči ne bo presežena zgornja meja pomoči *de minimis* ter intenzivnost pomoči po drugih predpisih.

**5. Pogoji in merilo**

Do sofinanciranja je upravičen upravljavec za žičniško napravo, za katero ima veljavno dovoljenje za obratovanje najmanj za obdobje od 15. decembra 2020 do 15. aprila 2021.

Če žičniška naprava nima veljavnega dovoljenja za obratovanje za celotno obdobje iz prejšnjega odstavka, se sofinancira sorazmerni del najvišjega nadomestila, glede na čas veljavnosti dovoljenja. V primeru, da je v času veljavnosti dovoljenja za obratovanje bil izveden prenosa upravljanja in v zvezi s tem prenos dovoljenja na novega upravljavca, je vsak upravljavec upravičen do sorazmernega zneska glede na čas upravljanja oziroma obratovanja z žičniško napravo.

Upravljavec ni upravičen do sofinanciranja, oziroma je upravičen do sorazmernega dela za čas obratovanja, če žičniška naprava ni obratovala zaradi:

* izrečene prepovedi obratovanja s strani inšpektorja,
* odvzema dovoljenja za obratovanje,
* neurejenih razmerij med lastniki zemljišča in upravljavcem, za katera ni podan predlog na podlagi 35. ali 36. člena Zakona o žičniških napravah za prevoz (Uradni list RS, št. 126/06, 56/14, 33/14 in 200/20).

Izpolnjevanje pogojev iz javnega poziva vlagatelj dokazuje s pisno izjavo pod kazensko in odškodninsko odgovornostjo. Obrazec vloge z izjavo je priloga javnega poziva.

**6. Najvišje nadomestilo** za vzdrževanje in obratovanje, za posamezno vrsto žičniške naprave je:

- 1.500 EUR za vlečnico z nizko vodeno vrvjo,

- 6.500 EUR za vlečnico,

- 12.000 EUR za sedežnico s fiksnimi prižemkami,

- 23.000 EUR za sedežnico z vklopljivimi prižemkami,

- 30.000 EUR krožno kabinsko žičnico, nihalno žičnico in vzpenjačo.

**7. Rok za podajo vloge**

Upravljavec lahko poda vlogo v 30. dneh po objavi javnega poziva ministrstva.

**8. Naslov za oddajo vloge**

Elektronsko podpisan vloga ali skenirana vloga s podpisom se pošlje na elektronski naslov [gp.mzi@gov.si](mailto:gp.mzi@gov.si) ali po pošti na naslov: Ministrstvo za infrastrukturo, Langusova 4, 1000 Ljubljana.